ఐటీ, ఆర్థిక రంగ షేర్లదే హవా..!
- దాదాపు 1300 పాయింట్ల ర్యాలీతో వీటిదే సింహ భాగం
- సెన్సెక్స్‌ పరుగులో సగం వాటా ఈ సంస్థలదే
నవతెలంగాణ, వాణిజ్య విభాగం: గత కొంత కాలంగా తక్కువ స్థాయిల వద్ద తచ్చాడిన మార్కెట్లు గత నెల రోజులుగా దూసుకుపోతున్నాయి. ఫిబ్రవరి 29 నుంచి మార్కెట్‌ గమనాన్ని విశ్లేషించి చూస్తే మాసం రోజుల్లో సెన్సెక్స్‌లో దాదాపు 2,300 పాయింట్ల ర్యాలీ నమోదు అయింది. ఈ ర్యాలీలో ఆర్థిక సంస్థల షేర్లు, ఇన్ఫర్‌మేషన్‌ టెక్నాలజీ రంగపు షేర్లు ప్రధాన భూమిక పోషించాయి. ఈ రెండు రంగాల స్క్రిప్‌లే దాదాపు ర్యాలీలో సగ భాగానికి ఊతం ఇచ్చాయి. హెచ్‌డీఎఫ్‌సీ బ్యాంక్‌, ఐసీఐసీఐ, హెచ్‌డీఎఫ్‌సీ ఫైనాన్స్‌ కార్పొరేషన్‌, స్టేట్‌ బ్యాంక్‌ ఆఫ్‌ ఇండియా (ఎస్‌బీఐ), యాక్సిస్‌ బ్యాంక్‌ వంటి ఆర్థిక రంగ షేర్లతో పాటు ఇన్ఫోసిస్‌, టాటా కన్సెల్టెన్సీ సర్వీసెస్‌, విప్రో షేర్లు ఉమ్మడిగా కలిసి దాదాపు సెన్సెక్స్‌ ర్యాలీకి 1,289 పాయింట్ల మేర దన్నునిచ్చాయి. సోమవారం నాటి మార్కెట్‌ పరుగును కూడా కలుపుకొని చూస్తే సెన్సెక్స్‌ 25,285 పాయింట్ల వద్ద ముగిసింది అంటే గత నెల 29 నాటికి 23,002 పాయింట్ల వద్ద ఉన్న సెన్సెక్స్‌ నెల తిరగక ముందే దాదాపు 10 శాతం (2,283 పాయింట్ల) మేర పెరిగడం విశేషం.
'ఐసీఐసీఐ బ్యాంక్‌'దే సింహ భాగం..
దేశంలో రెండో అతిపెద్ద బ్యాంకింగ్‌ సంస్థ ఐసీఐసీఐ స్టాక్‌ సెన్సెక్స్‌ ర్యాలీలో సింహ భాగాన్ని చేకూర్చి పెట్టింది. ఈ స్టాక్‌ సెన్సెక్స్‌ పెరుగుదలలో 288 పాయింట్ల భాగస్వామ్యాన్ని అందించింది. హెచ్‌డీఎఫ్‌సీ, హెచ్‌డీఎఫ్‌సీ బ్యాంక్‌లు ఉమ్మడిగా దాదాపు 160 పాయింట్ల మేర సెన్సెక్స్‌కు జోష్‌ను ఇచ్చాయి. మరోవైపు స్టేట్‌ బ్యాంక్‌ ఆఫ్‌ ఇండియా, యాక్సిస్‌ బ్యాంకులు కలుపుకొని దాదాపు 130 పాయింట్ల ర్యాలీని సెన్సెక్స్‌్‌లో నమోదు చేశాయి. ఇక ఐటీ రంగానికి వస్తే ఇన్ఫోసిస్‌ సంస్థ 247 పాయింట్ల మేర టీసీఎస్‌ దాదాపు 149 పాయింట్ల మేర సెన్సెక్స్‌్‌కు ఊపునిచ్చాయి. ఈ రెండు ఐటీ సంస్థలు ఉమ్మడిగా దాదాపు 396 పాయింట్ల మేర ర్యాలీని నమోదు చేసినట్లు గణాంకాలు చెబుతున్నాయి.
బ్యాంక్‌ షేర్ల పరుగు..
ఆర్థిక రంగ సూచీలో అత్యధికంగా బ్యాంకులకు చెందిన స్టాక్‌లు బాగా పుంజుకుంటున్నాయి. ప్రభుత్వ నుంచి అందుతున్న తోడ్పాటు, మూలధనీకరణతో పాటు అంతర్జాతీయంగా పలు అంశాలు కలిసి రావడం, భారతీయ రిజర్వు బ్యాంకు త్వరలో నిర్వహించనున్న పరపతి విధాన సమీక్షలో వడ్డీరేట్లను తగ్గించనుందన్న వార్తలు ఈ స్టాక్‌లకు నూతన జవసత్వాలను నింపాయి. దీనికి తోడు రూపాయి మారకపు విలువ పుంజుకోవడం కూడా మార్కెట్లకు కలిసి వస్తోంది. రానున్న సెషన్లలో సంస్థాగత విదేశీ మదుపరుల (ఎఫ్‌ఐఐల) రాక పెరిగితే మార్కెట్లు మరింత వృద్ధి పథంలో పయనించే అవకాశం ఉందని మార్కెట్‌ వర్గాలు చెబుతున్నాయి. మార్చిలో ఇప్పటి వరకు ఎఫ్‌ఐఐలు దాదాపు రూ.14,760 కోట్ల మేర సొమ్మును ఈక్విటీలలో పెట్టుబడిగా పెట్టారు. గత ఏడాది జనవరి తరువాత ఎఫ్‌ఐఐలు ఇంత భారీ స్థాయిలో పెట్టుబడులు పెట్టడం ఇదే తొలిసారి.
ఆదుకున్న ఐటీ, ఆర్థికేతర రంగాలు..
ఇటీవలి మార్కెట్‌ పరుగులో ఐటీ, ఆర్థిక రంగ షేర్లే కాకుండా కొన్ని ఐటీ, ఆర్థికేతర రంగ స్టాక్‌లు కూడా ఉన్నాయి. వంద పాయింట్లకు పైబడి ర్యాలీని నమోదు చేసిన ఇలాంటి సంస్థలలో ఐటీసీ (216 పాయింట్లు), టాటా మోటార్స్‌ (157 పాయింట్లు), ఎల్‌ అండ్‌ టీ (135 పాయింట్లు), రిలయన్స్‌ ఇండిస్టీస్‌ (128) తదితర స్టాక్‌లు ఉన్నా యి. గత నెల 29 నుంచి టాటా మోటార్స్‌, అదానీ పోర్ట్స్‌, ఎస్‌బీఐ, ఐసీఐసీ బ్యాంక్‌, భెల్‌, టాటా స్టీల్‌ తదితర స్టాక్‌లు దాదాపు 22-25 శాతం మేర పెరగడం విశేషం.
మీ స్నేహితులకు రికమెండ్ చెయ్యండి